《谢淮西吴提举》
宋代·郭祥正

瘦马徐行三百里，扑扑黄尘眼双眯。手携簿法趋使台，惟恐瑕玼烦摘指。

蓝衫戚戚走廊庑，与坐抚循颜色喜。琅琅先诵荆州吟，醉来捉住鲸鱼尾。

如今无复气凌云，垂首低徊逐泥滓。须臾又忘按察尊，罗列壶觞瞰池水。

圆荷翻风碧玉软，幽鹭得鱼团雪起。正当烦暑浩如秋，更听高谈清入髓。

君臣会合前世无，朝廷万事图新美。甲花照日御营寒，胡命悬丝朔风里。

自嗟虽老力未衰，命未遇知甘摈死。南山射虎竟残年，不得封侯亦徒尔。

感君欲引西江波，涸辙行将脱蝼蚁。功名成就须报恩，莫道江南无壮士。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。